O‘zbekiston Respublikasi Oliy Majlisi Senatining 2020-yil 21-oktabrdagi “Tibbiy-mehnat ekspert komissiyalari tomonidan fuqarolarni tibbiy ko‘rikdan o‘tkazish va ularning nogironligini aniqlash masalalari yuzasidan O‘zbekiston Respublikasi Vazirlar Ma

O‘zbekiston Respublikasi Vazirlar Mahkamasi tomonidan Tibbiy-mehnat ekspert komissiyalari tomonidan fuqarolarni tibbiy ko‘rikdan o‘tkazish va ularning nogironligini aniqlash masalalari yuzasidan yuborilgan parlament so‘roviga berilgan javobni o‘rganib chiqib, O‘zbekiston Respublikasi Oliy Majlisi Senati bu borada muayyan ishlar amalga oshirilganligini qayd etadi.
 “Nogironligi bo‘lgan shaxslarning huquqlari to‘g‘risida”gi O‘zbekiston Respublikasi Qonuni ijrosini ta’minlash maqsadida qator normativ-huquqiy hujjatlar qabul qilingan.
 Xususan, keksalar va nogironligi bo‘lgan shaxslarni davlat tomonidan ijtimoiy qo‘llab-quvvatlash tizimini yanada takomillashtirish, ijtimoiy himoya va tibbiy-ijtimoiy yordamning zamonaviy mexanizmlarini amalga oshirishda yangi yondashuvlarni joriy etish maqsadida O‘zbekiston Respublikasi Prezidentining 2021-yil 25-martdagi “Keksalar va nogironligi bo‘lgan shaxslarni ijtimoiy qo‘llab-quvvatlash, “Saxovat” va “Muruvvat” internat uylari tizimini yanada rivojlantirish to‘g‘risida”gi PF-6195-sonli Farmoni hamda “O‘zbekiston Respublikasi Tibbiy-ijtimoiy xizmatlarni rivojlantirish agentligi faoliyatini tashkil egish to‘g‘risida”gi PQ-5038-sonli qarori qabul qilingan.
 Shuningdek, tibbiy-ijtimoiy reabilitatsiya xizmati sifatini oshirish, ma’naviy-ma’rifiy va madaniy tadbirlarni tizimli ravishda tashkil etish, tibbiy-ijtimoiy xizmatlar ko‘rsatish tizimiga “autsorsing” asosida xususiy sektorni jalb qilish, tizim xodimlarining malaka va kasb mahoratini oshirish, ularni moddiy qo‘llab-quvvatlash tizimini takomillashtirishni nazarda tutuvchi Davlat tomonidan ko‘rsatiladigan tibbiy-ijtimoiy xizmatlarni takomillashtirish bo‘yicha “Yo‘l xaritasi” tasdiqlangan.
 Ushbu “Yo‘l xaritasi”da:
 nogironlikni belgilashda shaxsni “tibbiy-mehnat” ekspertizadan o‘tkazish tizimidan voz kechib, “tibbiy-ijtimoiy” ekspertizadan o‘tkazish tizimiga o‘tish;
 o‘n sakkiz yoshgacha bo‘lgan bolalarni nogironligi bo‘lgan shaxs deb topish bo‘yicha pediatriya tibbiy-ijtimoiy ekspert komissiyalarini tashkil qilish;
 nogironlikni belgilashni yagona tibbiy-ijtimoiy ekspert komissiyalari tizimi tomonidan amalga oshirish;
 shaxs sog‘lig‘i bo‘yicha tibbiy-ijtimoiy ekspert komissiyasiga borish imkoniga ega bo‘lmagan holatda nogironlik belgilashni shaxsning uyida yoki davolanishda bo‘lgan statsionarda tashkil etish;
 nogironlik belgilari aniq ko‘rinib turgan, anatomik nuqsonlari bo‘lgan shaxslarni klinik-funksional ma’lumotlarni olishga doir qo‘shimcha tekshiruvdan o‘tkazmasdan turib, ular nogironligi bo‘lgan shaxs deb topilganda nogironlikni muddatsiz davrga belgilashni joriy etish nazarda tutilgan.
 Yuqoridagilarni inobatga olib, “Parlament nazorati to‘g‘risida”gi O‘zbekiston Respublikasi Qonunining 14-moddasiga muvofiq O‘zbekiston Respublikasi Oliy Majlisining Senati qaror qiladi:
 1. O‘zbekiston Respublikasi Vazirlar Mahkamasi tomonidan Tibbiy-mehnat ekspert komissiyalari tomonidan fuqarolarni tibbiy ko‘rikdan o‘tkazish va ularning nogironligini aniqlash masalalari yuzasidan yuborilgan parlament so‘rovida ko‘tarilgan masalalarga O‘zbekiston Respublikasi Prezidentining 2021-yil 25-martdagi PF-6195-sonli Farmoni va PQ-5038-sonli qarorida aks etganligi ma’lumot uchun qabul qilinsin.
 2. O‘zbekiston Respublikasi Vazirlar Mahkamasi tibbiy-ijtimoiy reabilitatsiya xizmati sifatini oshirish, ularda ma’naviy-ma’rifiy va madaniy tadbirlarni tizimli ravishda tashkil etish, tibbiy-ijtimoiy xizmatlar ko‘rsatish tizimiga “autsorsing” asosida xususiy sektorni jalb qilish, tizim xodimlarining malaka va kasb mahoratini oshirish, ularni moddiy qo‘llab-quvvatlash tizimini takomillashtirishni nazarda tutuvchi Davlat tomonidan ko‘rsatiladigan tibbiy-ijtimoiy xizmatlarni yaxshilash bo‘yicha “Yo‘l xaritasi” ijrosi yuzasidan 2023-yil 1-yanvarga qadar har chorakda Senatga ma’lumot taqdim etsin.
 3. O‘zbekiston Respublikasi Oliy Majlisi Senatining Fan, ta’lim va sog‘liqni saqlash masalalari qo‘mitasi (O. Iminov) Tibbiy-mehnat ekspert komissiyalari tomonidan fuqarolarni tibbiy ko‘rikdan o‘tkazish va ularning nogironligini aniqlash masalalarini Tibbiy-ijtimoiy xizmatlarni rivojlantirish agentligi tomonidan har chorakda taqdim etilgan ma’lumotlar asosida tahlil qilib, zaruratga qarab Qo‘mita majlisida muhokama qilish choralarini ko‘rsin.
 4. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari ikki oy muddatda joylarda tibbiy-ijtimoiy ekspert komissiyalari joylashgan binolarni to‘liq inventarizatsiyadan o‘tkazsin hamda nogironligi bo‘lgan shaxslarning borishlari uchun qulay bo‘lgan binolarga joylashtirish choralarini ko‘rsin.
 5. Ushbu Qarorning ijrosini nazorat qilish O‘zbekiston Respublikasi Oliy Majlisi Senatining Fan, ta’lim va sogliqni saqlash masalalari qo‘mitasi raisi O. Iminov zimmasiga yuklansin.